Date: 1501
Issuing place: Tallinn
Country: Viro
Language: saksa
Document type: Kaupungit, Kirjeet

Post salutationem. Grotmechtige gnedige leve here. Szo denne juwe gnade in lest ergangenen iren schrifften an uns dirlanget under anderen, alles to vorhalende nicht van noden, berorende is van weghen der knechte, up ere egene eventur in de Nue up de Russen viantliker macht utgeweszen, dardorch in beschedinge etliker Zweden ungeradt (!) erdegen is na vormeldinge unszer vorgen. schriffte dersulven juwen gnaden togeschicket, wo se derhalven berichtet sy, dat somelick genomene rogge vor solt und ander gudt van den Russen gebutet und dat solt van unszen borgeren darup ingeschepet unde der lande viande togeforet sy, alsze sick de vorgen. knechte hebben vorluden laten, also in der warheit natobringende und so syn solle to bewiszen, darup se juwen gnaden etlike personen unszer borger overgevende in schrifften bostemmet hebben, uth rakliker orsake haluen. Gnedige leve here, desse nabeschriven unszes rades personen und andere borgere, in jegenwordicheit der knechte hovetlude alz wii irfaren darmede beschuldiget syn sollen, vor uns vorbadet hebben, nemliken her Johan Rotgers, Marten Bokelman, Gotzschalck Becker, Hans Eckholt und Hinrick Schelevent, scharpliken desse tolegginge by en geexamineret sick darsulvest var uns by gestaveden eden genamen und unvorleden samptliken und eyn itzlik in besunderen ere unschult vorclart, seggende behalver Hinrick Schelewende, de nichtes mit den Zweden to donde gehat hefft, dat se datsulve solt, dat welke de Zweden edder Karelen van en erlanget, vor reth gelt gekofft, eynsdels datsulve schirst na paschen, und eyn del vor Johannis (et) ock Petri Pauli tolevert hebben. Unde so ymandes were, en anders over seggen wolde und mit der warheit beleiden konde, gedencke sick des mit deme hogesten to entleggende, so guden mannen temlick und geborlick stad to donde, szo se des anders nicht mogen vorlathen werden. Und beduncket uns dem dele und nach deme gehore denne de unsze sick solcher ticht yn warheit entleggen konen, gantz unlidelicker clachte und vorvolgh belut werden, togen sze uns unde de unsze baven rechten duge unschult vilmals, uns und deme varenden copmanne to merckliken nadele to geneten bejegent is. Hirumme is noch so to bevoren, gnedige leve here, (is) unsze otmodige begerte, angemerket wes unser stadt und gemenen varenden copman hirvan entstan mochte ... Wente de sake mit den knechten nicht so clar und lutter en synde, so juwer gnaden vorgekamen is, alsze se datsulve uth vorslatener aveschriffte eynes clachtbreves des vagedes to Wiborch an uns vorschicket wol vornemende wert, in willens meyninghe, szo de dinge nicht gerichtet werden, vorvolch und clachte up unsze stadt to makende, dat uns umme des gemenen copmans halven, de last mede dragende, unlidelick wert weszende etc. Wii willen ock und hebben alrede betenget de lude, schipper und coplude, in Zweden schepende, na juwer g. schrivende voreiden to latende, de guder uppe de Russzen nicht to vorende. Overs darvor to weszende, dat de Russzen und Karelen, grensende und by malckander wanende, nicht samptliken hanteren solen, konen nicht befroden, wo men dat wol besperen moghe, dar men hir ymme lande an der grensze kume na gelegenheit der zake nicht vorweszen konde, alsze dat juwe gnade, de wii Gade etc. bovelen beth dan wii schriven kanen, vormercken.